Title: Egyedül szembejövet
Description: A Kossuth- és József Attila-díjas költő, író, forgatókönyvíró és filmrendező, a 2014-ben a Nemzet Művésze kitüntető címmel elismert Dobai Péter életét és munkásságát mutatja be Morsányi Bernadett doktori disszertációja könyvvé szerkesztett változatában. Célja, hogy felhívja a figyelmet az irodalmi kánonból a nyolcvanas évek végén, kilencvenes évek elején eltűnt, több műfajban is aktív szerző változatos életművére. A könyv fejezeteiben Dobai köztes, kánonon kívüli pozíciója, személyes kapcsolatai, művészetének filmes vonatkozásai és vonásai mentén elemzi az eddigi életművet. Mivel Dobai egy 1976-ban adott interjújában műveit koncentrikus köröknek írja le (a legbelső kör a líra, ezt követi az elbeszélés, a regény, majd a film), Morsányi a monográfia szerkezetét is ehhez igazította. Az első fejezetekben a "külső kört", a "balázsbélás" éveket, a filmes munkákat és kapcsolatokat tárgyalja; ezt követi egy újabb "kör", Dobai Péter prózája; majd következik a legbelső, a szerző lírája, mely Morsányi megállapítása szerint a kritikusok jóslata ellenére nem tűnt el a többi műfaj mellett, sőt éppen ellenkezőleg, kiteljesedett. A függelékben Dobai Péter Életrajz gyanánt című autobiográfiája, a filmes alkotótárs, Grunwalsky Ferenc Dobairól szóló írása, egy Erdélyi Miklósnak Kubából küldött levél fakszimiléje, Dobai ösztöndíjainak és kitüntetéseinek listája, életműtáblázat, bibliográfia és névmutató kapott helyet.
Subjects: Criticism and interpretation, Író, Életmű, Magyar irodalom
Places: magyar
People: Péter Dobai, Dobai Péter (1944-)
Time periods: 20-21. sz